Sâmbătă, la Reșița, și apoi duminică, la Târgu Jiu, președintele PSD Liviu Dragnea a lansat două avanpremiere a ceea ce urmează să fie jocul partidului de-a lungul apropiatei campanii pentru alegerile europene. Profitând de o liniște soră cu decesul democrației, în care parcă toți actorii opoziției s-au retras în cantonamente înaintea marii finale, șeful social-democraților și colegii lui au făcut agenda celor două zile și au umplut dezbaterea publică cu diatribe populiste, conspiraționisme și mesaje antieuropene. În primele ore după discursul lui Dragnea, nimeni din opoziție nu a fost de găsit să le spună oamenilor că sunt mințiți. În vreme ce unii se scuzau că nu au ce comenta pentru că nu l-au auzit, fiind ei înșiși prinși în propriile evenimente, alții, dimpotrivă, nu s-au lăsat găsiți la telefon. În acest timp, mesajele lui Dragnea s-au viralizat, stârnind în unele cercuri furie, în altele delir.

După 48 de ore am încercat să aflăm de la competitorii PSD în alegerile de eurodeputați dacă vor permite partidului de guvernământ să stabilească o agendă isterică a campaniei și vor fi pompieri ocupați să stingă focul.

Voiculescu: "Românii n-or să mai fugă după fentă”

Vlad Voiculescu: "Discursul domnului Dragnea nu mai este câtuși de puțin rațional".

"Discursul PSD și ALDE va fi din nou unul al urii, care o să spună două lucruri: că politica e rea și că toți sunt la fel”, avertizează Vlad Voiculescu, care se ocupă de comunicarea candidaților Alianței 2020 USR-PLUS în apropiata campanie. "Răul prinde, cumva. Uimește, în general. Dar cred că românii n-or să mai fugă după fentă, așa cum s-a întâmplat. Cred că fentele se văd. Discursul domnului Dragnea nu mai este câtuși de puțin rațional, de ceva vreme. Acum pare să se miște către o chestiune legendară, cu masoni, cu conspirații internaționale, cu securiști. Nu știu dacă opoziția ar trebui să aibă o reacție la fiecare delir al domnului Dragnea, cred că cuvântul e bine ales. Vedem acolo un om care se simte pus la colț și este pus la colț de propriile fapte și de consecințele acestora. Fie că vorbim de dosarul care va ajunge curând din nou în fața judecătorilor, pentru o decizie, fie că vorbim de ceea ce se întâmplă cu propriul partid și în propriul partid. Vedem că oamenii și-au scos deja cuțitele, și în PSD1, și în PSD2, partidul domnului Ponta.”

Tudose: "Statul paralel” i-a câștigat alegeri lui Dragnea

Mihai Tudose și Sorin Grindeanu, doi foști premieri și foști pesediști

"Văditul delir” la care face referire Vlad Voiculescu se vede și dinspre ceea ce el numește "PSD2, partidul domnului Ponta”. Fostul premier Mihai Tudose, alungat din partidul lui Dragnea și acum membru în partidul Pro România, împărtășește opinia reprezentantului alianței USR-PLUS că "PSD va continua să atace tot felul de făptași - marțienii, bruxelezii, germanii, englezii, vinovatul nefiind niciodată liderul maxim al partidului sau guvernului. A intra în jocul lor și a le răspunde în permanență cred că nu e bine.” Tudose, unul dintre cei pe care Dragnea i-a identificat și rușinat public drept pioni ai așa-numitului stat paralel, le amintește susținătorilor lui Dragnea, care ar putea să cadă pradă acestei retorici, că tocmai acest "stat paralel” i-a câștigat PSD-ului ultimele alegeri la Brăila, cu 60%. "Domnul Adrian Pau, domnul Sorin Grindeanu și cine mai erau la Timișoara erau care securist, care paralel, mason și care ce mai era. La Timișoara s-au luat 40% pentru PSD din partea statului paralel. Cu noi i-a fost greu. E mult mai liniștit acum domnul Dragnea”, a conchis Tudose.

Am încercat să obținem și punctul de vedere al liberalului însărcinat cu comunicarea echipei de campanie pentru alegerile europene. Deocamdată, reprezentanții PNL nu au răspuns sub nici o formă demersurilor DW.